Man sterf ná trok vol mense rolArgieffoto Foto: ER24 ŉ Man is Maandagoggend dood en minstens 51 mense beseer nadat ŉ vragmotor wat werkers vervoer het in Mpumalanga gerol het. Russel Meiring, woordvoerder van ER24, het gesê die ongeluk het omstreeks 08:30 op die R536 tussen Sabie en Witrivier plaasgevind. “Die bestuurder van die vragmotor het beheer oor die voertuig verloor, waarna dit by ŉ steil skuinste langs die pad afgerol het. Die meeste van die werkers wat agter op die vragmotor vervoer is, is uitgeslinger,” het Meiring gesê. Die man was reeds dood toe paramedici by die toneel opgedaag het. Die res van die mense het beserings opgedoen wat strek van gering tot ernstig. Die beseerdes is op die toneel behandel en deur ambulanse van verskeie nooddienste na hospitale in die omgewing geneem.